Document ID: 31994D0140

Reference:
01/Sv. 001
HR
Službeni list Europske unije
5
31994D0140
L 061/27
SLUŽBENI LIST EUROPSKE UNIJE
23.02.1994.
ODLUKA KOMISIJE
od 23. veljače 1994.
o osnivanju Savjetodavnog odbora za koordinaciju sprečavanja prijevara
(94/140/EZ)
KOMISIJA EUROPSKIH ZAJEDNICA
uzimajući u obzir Ugovor o osnivanju Europske zajednice,
budući da pravilno upravljanje financijama Zajednice zahtijeva efektivnu borbu protiv prijevara počinjenih na teret proračuna Zajednice;
budući da je poduzimanje specifičnih mjera za borbu protiv prijevara u prvom redu u nadležnosti država članica; budući da to zahtijeva blisku suradnju između država članica i Komisije;
budući da se člankom 209. točkom (a) Ugovora zahtijeva da države članice poduzmu mjere kako bi se suprotstavile prijevarama koje štete financijskim interesima Zajednice, jednake mjerama koje poduzimaju za suprotstavljanje prijevarama koje štete njihovim vlastitim interesima; budući da s tim ciljem, uz pomoć Komisije, moraju koordinirati djelovanje koje poduzimaju radi zaštite financijskih interesa Zajednice i suprotstavljanja prijevarama;
budući da Komisija također ima značajnu odgovornost koja proizlazi iz njezinog općeg zadatka da osigurava pravilno izvršavanje proračuna Zajednice i primjenu odredbi Ugovora;
budući da je stoga poželjno da Komisiju savjetuje odbor sastavljen od predstavnika država članica, kojeg se može konzultirati o bilo kojem pitanju koje se odnosi na sprečavanje prijevara, suradnju između država članica i Komisije, te borbu protiv prijevara, kao i o svim drugim pitanjima koja se odnose na pravnu zaštitu financijskih interesa Zajednice;
budući da su postojeći odbori specijalizirani samo za posebna područja; budući da ti odbori neće biti zamijenjeni; budući da je ipak korisno imati opći pregled cijelog područja prijevara na štetu proračuna Zajednice; budući je stoga potrebno osnovati horizontalni odbor;
budući da, obzirom na horizontalnu prirodu odbora i potrebu država članica da budu zastupane na odgovarajućoj razini koja odražava njihove vlastite upravne strukture, trebalo bi predvidjeti da se odbor sastoji od po dva predstavnika svake države članice,
ODLUČILA JE:
Članak 1.
U okviru Komisije osniva se Savjetodavni odbor za koordinaciju sprečavanja prijevara (u daljnjem tekstu „Odbor”).
Članak 2.
1.   Komisija može konzultirati Odbor o svim pitanjima u vezi sa sprečavanjem i borbom protiv prijevara i nepravilnosti, kao i o svakom pitanju koje se odnosi na suradnju između država članica ili između država članica i Komisije, koja nadilaze ovlaštenja nekog sektorskog odbora, s ciljem efektivnijeg organiziranja djelovanja za suprotstavljanje prevarama.
Komisija može konzultirati Odbor o svakom pitanju koje se odnosi na pravnu zaštitu financijskih interesa Zajednice.
2.   Svaki član Odbora može tražiti od Komisije da konzultira Odbor o svakom pitanju koje se nalazi u nadležnosti Odbora.
Članak 3.
1.   Odbor se sastoji od po dva predstavnika svake države članice. Njima mogu pomagati dva člana osoblja nadležnih službi.
2.   Odborom predsjedava predstavnik Komisije.
3.   Kako bi se olakšao rad Odbora, mogu se osnovati radne skupine.
Članak 4.
1.   Komisija osigurava tajničke usluge za Odbor.
2.   Predsjednik može pozvati bilo koju osobu s posebnim znanjem koje se odnosi na neku posebnu točku dnevnog reda da sudjeluje u postupku. Stručnjaci sudjeluju u raspravama samo u vezi s pitanjima radi kojih su pozvani.
3.   Sastancima Odbora prisustvuju predstavnici nadležnih službi Komisije.
4.   Sastanke Odbora saziva Komisija.
Članak 5.
1.   Odbor razmatra zahtjeve za davanje mišljenja koje je donijela Komisija. O njima se ne glasuje.
2.   Kada zatraži mišljenje Odbora, Komisija može navesti rok u kojem Odbor mora dati mišljenje.
3.   Stajališta koja izraze predstavnici država članica unose se u zapisnik.
Članak 6.
Ne dovodeći u pitanje članak 214. Ugovora, kad Komisija obavijesti Odbor da se zatraženo mišljenje ili pitanje odnosi na povjerljivo pitanje, od sudionika se zahtijeva da ne otkriju informacije koje su saznali tijekom rada Odbora ili radnih skupina.
Članak 7.
Ova Odluka stupa na snagu 1. ožujka 1994.
Sastavljeno u Bruxellesu 23. veljače 1994.
Za Komisiju
Peter SCHMIDHUBER
Član Komisije

Summary:
Odbor EU-a za koordinaciju sprečavanja prijevara
Odbor EU-a za koordinaciju sprečavanja prijevara
SAŽETAK DOKUMENTA:
Odluka 94/140/EZ o osnivanju savjetodavnog odbora za koordinaciju sprečavanja prijevara u EU-u
KOJI JE CILJ OVE ODLUKE?
              
Njome se osniva Savjetodavni odbor za koordinaciju sprečavanja prijevara (Cocolaf), a čiji je cilj izgradnja suradnje između država EU-a i Europske komisije za sprečavanje prijevara i osiguranje progona za prijevare*.
KLJUČNE TOČKE
Predstavnik Komisije predsjeda Cocolafom, koji čine dva predstavnika iz svake države EU-a, a kojima mogu pomagati dva predstavnika nadležnih nacionalnih tijela.
Kako bi što učinkovitije organizirala usku i redovitu suradnju između nadležnih nacionalnih tijela država EU-a za borbu protiv prijevara, u skladu s člankom 325. Ugovora o funkcioniranju Europske unije, Komisija se može savjetovati s Cocolafom o pitanjima vezanima uz:
sprečavanje i progon prijevara i drugih nezakonitih aktivnosti koje mogu imati negativan učinak na financijske interese EU-a;
suradnju između država EU-a ili između država EU-a i Komisije na području zaštite financijskih interesa EU-a.
Cocolaf podupire rad Europskog ureda za borbu protiv prijevara (OLAF), koji istražuje korupciju i prekršaje unutar institucija EU-a, kao i prijevare na štetu proračuna EU-a. Cocolaf također nadopunjuje program Hercule III, koji financira projekte koji, između ostalog, povećavaju suradnju između država EU-a, Komisije i OLAF-a po pitanju sprečavanja prijevara.
U dogovoru s Komisijom, OLAF može uspostaviti radne grupe koje rješavaju posebna pitanja. Po tom su pitanju osnovane sljedeće četiri podgrupe:
Grupa za sprečavanje prijevara: potiče suradnju između relevantnih nacionalnih tijela država EU-a i Komisije kroz razmjenu iskustava i najboljih praksi u području sprečavanja prijevara (npr.
iskustvo u procjenama rizika od prijevara;
iskustvo u uočenim prijevarama;
iskustvo u razvoju i provedbi nacionalnih ili sektoralnih strategija ili politika ili mjera vezanih uz borbu protiv prijevara itd.).
Grupa za izvještavanje i analizu prijevara i drugih nepravilnosti: usredotočena je na uvođenje i raspravu statističke analize prijavljenih slučajeva i razmatra druge pitanja vezana uz pripremu izvještaja sukladno članku 325.
Grupa AFCOS (Koordinacijska služba za borbu protiv prijevara): razmjenjuje iskustva i najbolje prakse u istražiteljskoj suradnji između OLAF-a i nacionalnih tijela, u skladu s uredbom koja upravlja istragama OLAF-a (Uredba (EU, Euratom) br. 883/2013).
OLAF Mreža komunikatora za borbu protiv prijevara (OAFCN): okuplja glasnogovornike i službenike iz odnosa s javnošću iz relevantnih nacionalnih tijela i OLAF-a koji dijele medijske strategije i promiču komunikaciju o sprečavanju i suzbijanju prijevara i odvraćanju od njih.
Komisija dogovara sastanke i pruža usluge tajništva Cocolafu.
POZADINA
              
Prema članku 325. Ugovora o funkcioniranju Europske unije države EU-a trebaju se boriti protiv prijevara na razini EU-a na isti način na koji bi se borile protiv prijevara koje utječu na njihove financijske interese. Komisija je, pak, odgovorna za ispravnu provedbu proračuna EU-a. Iz ovih je razloga odlučeno osnovati odbor koji će pokriti cijelo područje prijevara na štetu proračuna EU-a.
* KLJUČNI POJAM
              
Prijevara: protuzakonito zavaravanje s namjerom financijskog ili kaznenog dobitka.
GLAVNI DOKUMENT
            
Odluka Komisije 94/140/EZ od 23. veljače 1994. o osnivanju Savjetodavnog odbora za koordinaciju sprečavanja prijevara (SL L 61, 4.3.1994., str. 27.–28.)
Sukcesivne izmjene i dopune Odluke 94/140/EZ uključene su u izvorni dokument. Ovaj pročišćeni tekst ima samo dokumentarnu vrijednost.
Posljednje ažuriranje 25.07.2016